Ministrul Muncii, Simona Bucura Oprescu, a vorbit despre pensionarii care au muncit în condiții speciale. Ea a explicat că există situația în care, un angajat a fost încadrat la locul de muncă în condiții speciale, dar dacă angajatorul nu a plătit contribuțiile în mod corespunzător, atunci "situația este interpretabilă" la calculul pensiei.
"Absolut toate dosarele de pensie, indiferent de legea pe care s-a ieșit, pentru toate se va face recalcularea. Indiferent de legea pe care s-a ieșit, se vor aplica prevederile legii 360 și se va aplica formula de calcul.
Este important de știut că nu se acordă beneficii la beneficii. Punctele de stabilitate se obțin doar pentru perioadele contributive.
Dacă ai avut patru luni pe an de condiții deosebite, vei beneficia de acestea, dacă a fost încadrat locul de muncă altfel și dacă angajatorul a plătit. Dacă nu a plătit, situația este interpretabilă.
Dar atât pentru condiții speciale cât și pentru cele deosebite, am reținut beneficiile", a explicat Simona Bucura Oprescu, informează Antena 3.
Cum se calculează pensia pentru condiții deosebite de muncă
1. pentru fiecare an lucrat în condiții deosebite de muncă, se adaugă patru luni la stagiul de cotizare
2. pentru un an lucrat în condiții speciale de muncă se adaugă șase luni la stagiul de cotizare
Șeful Casei de Pensii explică condițiile pentru a ieși anticipat la pensie
Potrivit noii Legi a Pensiilor, care intră în vigoare de la 1 septembrie 2024, cei care au lucrat în medii poluate și care puteau ieși la pensie cu 2 ani mai devreme nu vor mai avea această posibilitate pentru că prevederea nu se mai aplică, deoarece pensionarea anticipată fără penalizare a fost eliminată din legislația nouă.
În Monitorul Oficial nr. 832 din data de 10 septembrie 2020 a fost publicată Legea 201/2020 care modifică art. 65 alin. (5) din Legea nr. 263/2010 privind sistemul unitar de pensii publice.
"Potrivit actului normativ, persoanele care au locuit cel puţin 30 de ani în zonele afectate de poluare din cauza extracţiei, preparării şi arderii cărbunelui precum şi pe o rază de 8 km în jurul acestora, beneficiază de reducerea vârstei standard de pensionare cu 2 ani.
Vârsta standard de pensionare este de 63 de ani pentru femei și de 65 de ani pentru bărbați", aceasta fiind prevederea care nu se mai aplică.
Pentru a beneficia de reducerea cu 2 ani a perioadei de muncă înainte de ieșirea la pensie, cei care au muncit în aceste zone ar trebui să se pensioneze înainte de 1 septembrie 2024, pe vechea lege a pensiilor.
Vara trecută, Parlamentul a lărgit numărul localităților poluate
În iunie 2023, locuitorilor aflați deja pe lista ce permite reducerea vârstei de pensionare din cauza mediului poluat în care au trăit li se alătură și cei din Bistra și Sălciua din județul Alba, Aluniş, Arad, Cicir, Fântânele, Frumușeni, Horea, Mândruloc, Tisa Nouă, Vladimirescu din judeţul Arad, Piteşti din judeţul Argeş, Comănești din județul Bacău, Băița din județul Bihor, Codlea din judeţul Braşov și Giurgiu, municipiul de reședință al județului cu același nume.
Precizările președintelui Casei de Pensii
Într-o declarație, șeful Casei de Pensii, Daniel Baciu, a explicat că noile reguli nu elimină categoria de pensie anticipată, ci vizează evitarea pensionărilor mai devreme din sistemul public de pensii.
"Referitor la pensionarea anticipată, există două categorii: cea cu penalitate şi cea fără penalitate.
De pensia anticipată beneficiază oamenii care au realizat un stagiu complet de cotizare de 35 de ani. Aceştia pot să iasă mai devreme la pensie cu 5 ani şi au o penalitate de maximum 30%. Cei care au un stagiu de cotizare suplimentar faţă de cei 35 de ani pot să iasă mai devreme la pensie fără nicio penalitate.
Referitor la acele condiţii impuse de Comisia Europeană privind eliminarea unor facilităţi privind pensia anticipată, acestea nu se referă la categoria strictă de pensionare anticipată prevăzută în sistemul public de pensii, ci se referă la pensionarea mai devreme a unor beneficiari de pensie.
Mă refer în principal la cei care beneficiază de reducere faţă de vârsta standard de pensionare şi ies tot la limită de vârstă, dar beneficiază de o reducere datorită condiţiilor grele de muncă.
Nu este vorba de a elimina categoria de pensie anticipată, ci încercăm să evităm pensionările mai devreme din sistemul public de pensii", a declarat Șeful Casei de Pensii, Daniel Baciu.